Chcel si vylepšiť rozpočet a ešte aj zadarmo vypiť. 58-ročný muž sa preto rozhodol vykradnúť pohostinstvo na Jesenského ulici v Hlohovci. K vlámaniu došlo v sobotu (7.7.) krátko pred pol treťou ráno. Do zariadenia sa zlodej dostal potom, ako rozbil sklenené dvere tehlou. Jeho prvé kroky zamierili k otvorenej pokladni, z ktorej si zobral 8,8 eur.
Potom sa chcel osviežiť fľaškovým pivom priamo z chladničky prevádzky. Smäd už však uhasiť nestihol. Plány mu totiž skrížila tunajšia policajná hliadka, ktorá ho na mieste zadržala. "Obvinený svojím konaním spôsobil škodu vo výške 58,8 eur," uviedol krajský policajný hovorca Michal Hanus. V minulosti už trestanému mužovi hrozí, že si v chládku posedí až dva roky.